Landbank begaan wanbetaling op lening | Netwerk24
Landbank begaan wanbetaling op lening
Deur Nellie Brand-Jonker 20 April 2020 19:05
Die Landbank, wat tot dusver 'n mate van 'n ligpunt onder die sukkelende staatsondernemings was, het aangekondig daar is van sy skuld wat hy nie aan 'n lener kan terugbetaal nie.
Die bank het die beleggers wat van sy skuldbriewe hou, verwittig dat die wanbetaling op 'n oortreding van die bepalinge van die skuldbriefprogramme van 2010 en 2017 neerkom.
Die bank leen soos ander staatsondernemings geld in die plaaslike skuldmark by groot beleggers soos pensioenfondse. Landbank het twee skuldbriefprogramme – een van R20 miljard wat in 2010 afgeskop het en een van R30 miljard wat in 2017 begin het.
Volgens die Landbank het hy in gebreke gebly om 'n wentelkredietlening aan 'n lener terug te betaal. Die bedrag wat betrokke is, word as 'n wesenlike wanbetaling onder die voorwaardes en bepalinge van die skuldbriefprogramme beskou.
Die Landbank is in gesprekke met die instelling wat die wentelkrediet aan hom verskaf het om 'n kwytskelding van die bepaling van die ooreenkoms te kry.
"Die Landbank ervaar tans 'n gebrek aan likiditeit en is in gesprek met verskeie belangegroepe ten opsigte van sy finansiële verpligtinge wat betaalbaar word om dit moontlik uit te stel."